มันนี่ทูเดย์
บังคับคดีตรึงราคาขายทอดตลาด
4 ม.ค. 2559

บังคับคดีตรึงราคาขายทอดตลาด 
น.ส.รื่นวดี สุวรรณมงคล อธิบดีกรมบังคับคดี เปิดเผยว่า การที่กรมธนารักษ์ประกาศใช้ราคาประเมินที่ดินใหม่เริ่มตั้งแต่ปี 2559 นั้น ไม่ส่งผลกระทบให้กรมบังคับคดีจะต้องมีการปรับราคาประเมินการขายทอดตลาดใหม่ โดยกรมยังคงกำหนดราคาขายทอดตลาดตามที่เคยประกาศขายทอดตลาดไว้ จนกว่าจะมีการผ่านการประมูลขายทอดตลาด 5 ครั้ง หากปรับราคาในระหว่างกระบวนการขายตลาดจะเป็นการผิดกฎหมาย นอกจากนี้ โดยปกติการประมูลขายทอดตลาดก็จะมีผู้สนใจมาประมูลซื้อทรัพย์เกินกว่าราคาประเมินอยู่แล้ว
ทั้งนี้ ปัจจุบันกรมบังคับคดีมีสินทรัพย์รอการขายประมาณ 2 แสนล้านบาท แบ่งเป็นที่ดิน 8 หมื่นล้านบาท ที่ดินพร้อมสิ่งปลูกสร้าง 6.2 หมื่นล้านบาท และห้องชุด 5.87 หมื่นล้านบาท
คาดกรุงเทพประกันฯ เบี้ยรับเพิ่ม 15%  
นักวิเคราะห์หลักทรัพย์ บริษัทหลักทรัพย์ ธนชาต เปิดเผยว่า บริษัท กรุงเทพประกันชีวิต (BLA) จะมีเบี้ยรับรวมในปี 2559 ที่ 4.93 หมื่นล้านบาท เพิ่มขึ้น 15.36% จากปี 2558 ที่คาดว่าจะมีเบี้ยรับรวม 4.28 หมื่นล้านบาท และในปี 2560 จะมีเบี้ยรับรวม 5.61 หมื่นล้านบาท นอกจากนี้ยังคาดว่าจะทำกำไรจากการดำเนินงาน 4,315 ล้านบาท เพิ่มขึ้น 180.92% จากปี 2558 ที่คาดว่าจะทำได้ 1,536 ล้านบาท และปี 2560 จะทำกำไรจากการดำเนินงานได้ 6,792 ล้านบาท การคาดการณ์ดังกล่าวมาจากการที่บริษัท กรุงเทพประกันชีวิต สามารถปรับสัดส่วนกรมธรรม์ที่ขายจากระยะสั้นมาเป็นระยะกลางได้สำเร็จในปี 2558